b'\n_START_ARTICLE_\nJosipina Ho\xc4\x8devar\n_START_SECTION_\nMladost\n_START_PARAGRAPH_\nJosipina Mulej, poro\xc4\x8dena Ho\xc4\x8devar, se je rodila v Radovljici premo\xc5\xbenim star\xc5\xa1em. Hi\xc5\xa1i se je po doma\xc4\x8de reklo Pri Sodar, njihov naslov je bil Predmesto 26, danes je naslov te stavbe Linhartov trg 8. Dru\xc5\xbeina je imela v lasti gostilno, tovarno sukna in veliko posestvo. Velik del otro\xc5\xa1tva je pre\xc5\xbeivela pri starih star\xc5\xa1ih v Stra\xc5\xbei\xc5\xa1\xc4\x8du pri Kranju. V Kranju je tudi za\xc4\x8dela z obiskovanjem \xc5\xa1ole, z dvanajstimi leti je od\xc5\xa1la na \xc5\xa1olanje k ur\xc5\xa1ulinkam v \xc5\xa0kofjo Loko.\n_START_SECTION_\nPoroka\n_START_PARAGRAPH_\nJosipina je bila stara 18 let, ko se je poro\xc4\x8dila s 14 let starej\xc5\xa1im dacarjem Martinom Ho\xc4\x8devarjem. Poroka je bila 9. oktobra 1842, \xc5\xa1tiri dni kasneje sta se zakonca preselila v skupni dom v Kr\xc5\xa1kem. To je bila sprva hi\xc5\xa1a v precej slabem stanju, h kateri so spadali majhen hlev, vrt in njiva._NEWLINE_Maja 1843 sta v Kr\xc5\xa1kem odprla gostilno, pri vodenju katere so Josipini pomagale sposobnosti, pridobljene pri pomo\xc4\x8di v gostilni njenih star\xc5\xa1ev. V letih 1860 do 1862 sta z mo\xc5\xbeem v Gradcu prenavljala Hotel zur Stadt Triest. Hotel je sicer uspel, a Ho\xc4\x8devarjeva sta se vrnila v Kr\xc5\xa1ko. Tam je Martin, nadarjen poslovne\xc5\xbe, denar slu\xc5\xbeil s trgovanjem z vinom, vinogradi, gradbeni\xc5\xa1tvom; z \xc5\xbeeno sta opravlja tudi po\xc5\xa1tno slu\xc5\xbebo.\n_START_SECTION_\nDobrodelnost\n_START_PARAGRAPH_\nZ mo\xc5\xbeem sta kmalu obogatela, a denarja nista zapravljala lahkomiselno ali za razko\xc5\xa1je, temve\xc4\x8d sta ga razdajala drugim. Svojih otrok nista imela, poskrbela pa sta za veliko drugih. Josipini so privzgojili var\xc4\x8dnost, skromnost in ljubezen do trdega dela, kar so ob njeni izobra\xc5\xbeenosti (veliko je brala in se izobra\xc5\xbeevala, obvladala je tako nem\xc5\xa1ki kot tudi slovenski jezik) cenili dale\xc4\x8d naokoli._NEWLINE_S svojimi darovi je oskrbovala \xc5\xa1ole v Kr\xc5\xa1kem, denar je namenjala tudi hiralnicam in siroti\xc5\xa1nicam. Od leta 1855 do 1875 je financirala zasebno dekli\xc5\xa1ko \xc5\xa1olo v Kr\xc5\xa1kem, v \xc4\x8dasu, ko so bila dekleta \xc5\xa1e brez pravice do rednega \xc5\xa1olanja. S sestro Dralko sta Radovljici darovali hi\xc5\xa1o za u\xc4\x8ditelje, pripravila je sklad za podporo radovlji\xc5\xa1kim u\xc4\x8dencem. Ti dejanji sta ji prinesli naziv \xc4\x8dastne me\xc5\xa1\xc4\x8danke mesta Radovljica. Za slu\xc5\xbekinje je v Ljubljani ustanovila zavod Josephinum.\n_START_SECTION_\nZadnja leta\n_START_PARAGRAPH_\nJosipinin mo\xc5\xbe, Martin Ho\xc4\x8devar, je umrl aprila 1886. Kot bogata dedinja je nadaljevala z dobrodelnim delovanjem. Leta 1891 je darovala denar za novo cerkev Sv. Kri\xc5\xbea na kr\xc5\xa1kem pokopali\xc5\xa1\xc4\x8du. S financiranjem je pospe\xc5\xa1ila ustanovitev \xc5\xbeupnije Kr\xc5\xa1ko, ki je prej spadala k \xc5\xbeupniji Leskovec. Denarno je podprla daljnega sorodnika, Ivana Zajca, ki je tako lahko od\xc5\xa1el na \xc5\xa1tudij kiparstva. Denar je namenila \xc5\xa1e za bolni\xc5\xa1nico v Kr\xc5\xa1kem in za gradnjo mestnega vodovoda v Radovljici.\n_START_SECTION_\nSmrt in oporoka\n_START_PARAGRAPH_\nJosipina Ho\xc4\x8devar je umrla leta 1911. Po veli\xc4\x8dastnem pogrebu, kjer jo je k ve\xc4\x8dnemu po\xc4\x8ditku na okra\xc5\xa1enem vozu peljalo \xc5\xa1est konjev, je sledilo branje njene, leto prej napisane, oporoke. Najve\xc4\x8d zapu\xc5\xa1\xc4\x8dine je pripradlo njenemu ne\xc4\x8daku, Karlu Muleju, precej je zapustila svojemu, nekaj pa tudi mo\xc5\xbeevemu sorodstvu. Denar je \xc5\xa1el tudi za gradnjo pokopali\xc5\xa1ke kapelice v Kr\xc5\xa1kem in domu za otroke v Radovljici. Nekaj denarja se je steklo v Sklad Martina in Josipine Ho\xc4\x8devar za \xc5\xa1tudente, v okviru katerega so podelili 15 \xc5\xa1tipendij. Dele\xc5\xbe njene dedi\xc5\xa1\xc4\x8dine so prejele zdravstvene ustanove, \xc5\xbeenska dru\xc5\xa1tva in tudi slu\xc5\xbein\xc4\x8dad.'